**A Katasztrófavédelmi Intézet képzései esetében a kedvezményes tanulmányi rend meghatározása**

A kedvezményes tanulmányi rendről a Tanulmányi és Vizsgaszabályzat 20. §-a rendelkezik. A kedvezményes tanulmányi rend alapján tanulmányokat folytató hallgatóknak is teljesíteniük kell a tanulmányi követelményeket. A kedvezményes tanrend azoknak a rendkívüli helyzetbe került hallgatóinknak nyújt megoldást, akik nem tudnak rendszeresen részt venni az óráikon, így **a tanórák látogatása alól felmentésben részesülhetnek, de a tanulmányi- és vizsgakötelezettségek alól nem.**

**Valamennyi KVI alapképzési szak vonatkozásában:**

Az aláírás és a vizsgára bocsátás feltétele a szorgalmi időszakban a mulasztott előadások pótlására az adott havi leadott anyagrészből a tanszék által meghatározott napon és időben, jelenléti, vagy online formában minden hónap végén oktatói konzultáción való részvétel az oktatóval egyeztetett időpontban, majd azt követően egy írásbeli dolgozat megírása.

Továbbá azon tárgyak esetében, amelyeknél az aláírás megszerzésének feltétele az évfolyamszintű zárthelyi dolgozat, azt a kedvezményes tanulmányi rendű hallgató is köteles az évfolyammal együtt megírni.

A beadandó dolgozat esetében az oktató által meghatározott témában kell azt a hallgatónak kidolgoznia és a szorgalmi időszak végéig az oktató részére eljuttatni.

**Tűzvédelmi mérnöki alapképzési szak vonatkozásában:**

Azon tantárgyak esetében, ahol szoftver (PyroSim, Pathfinder, CAD-CAM, stb) alkalmazás megismertetése és elsajátítása szerepel, ezeknél nem adható kedvezményes tanulmányi rend.

A mintatantervben előírt gyakorlati képzésekből kedvezmény nem adható.